**Ante Tresić Pavičić** (Vrbanj na Hvaru, 10. srpnja 1867. – 27. listopada 1949. Split), bio je hrvatski književnik i političar, odnosno jugoslavenski diplomat.

Životopis
---------

Pučku školu završio je u rodnom mjestu, a kasnije nastavlja školovanje u Splitu, Zadru, Kotoru i Beču, gdje studij povijesti i filozofije okončava disertacijom o Leibnizovom determinizmu. Prvu zbirku pjesama, potpisanu pseudonimom Mosorski guslar, objavljuje još kao student *(Glasovi s mora Jadranskoga*, 1891.) i odmah pokazuje sklonosti za oživljavanje antičkog duha. Uslijedilo je još nekoliko zbirki poezije, od kojih su najviše pažnje privukli *Sutonski soneti* (1904.), dok je doživljaje s puta u SAD, kamo se otisnuo 1905. iznio u putopisu *Preko Atlantika do Pacifika* (1907.). Upravo ti će putopisi postati najvrijedniji dio autorove književne ostavštine i donijeti mu epitet majstora hrvatske putopisne proze.. 

U dramskom je stvaralaštvu zaokupljen temama iz nacionalne i rimske prošlosti pa od povijesnih drama možemo izdvojiti *Katarinu Zrinjsku* i *Ljutovida Posavskog*, kao i tetralogiju *Finis Reipublicae*. Također je napisao nekoliko romana *(Izgubljeni ljudi*, *Pobjeda kreposti* i *Moć ljepote*). 

U rukopisu je ostao njegov deseterački povijesni ep *Gvozdansko*, u kojem kroz 32 pjevanja opisuje obranu istoimene utvrde od Turaka 1577. (djelo je tiskano posthumno 2000.), a izdavao je i časopise *Novi viek* (Zagreb, 1898.) i *Jadran* (Trst, 1903.). 

Usporedno s književnom gradio je Tresić Pavičić i političku karijeru. U ranoj fazi je bio pravaš, no nakon Prvog svjetskog rata, u kome je zbog zalaganja za jugoslavensku ideju bio zatvoren od austro-ugarskih vlasti, postati ambasador Kraljevine SHS u Madridu i  Washingtonu. Poslije je pisao u Spremnosti, gdje je objavio dva teksta (povijesni tekstovi o hrvatsko-mongolskim ratovima i o opsadi i padu utvrde Gvozdanskog).

Dana 8. ožujka 2017. HAZU je preuzela njegovu ostavštinu, a koja će se ubuduće nalaziti u Arhivu HAZU u Zagrebu kao *Donacija gospođe Vesne Tresić Pavičić: Rukopisna književna djela i arhivsko gradivo*.

Djela
-----

* *Glasovi s mora jadranskoga* (1891.)
* *Izgubljeni ljudi* (1893.)
* *Nove pjesme* (1894.)
* *Ljutovid Posavski* (1894.)
* *Po Lici i Krbavi* (1895.)
* *Simeon Veliki* (1897.)
* *Pobjeda kreposti* (1898.)
* *Katarina Zrinjska* (1899.)
* *Gjuli i sumbuli* (1900.)
* *Moć ljepote* (1902.)
* *Valovi misli i čuvstava* (1903.)
* *Sutonski soneti* (1904.)
* *Po Ravnim kotarima* (1906.)
* *Preko Atlantika do Pacifika* (1907.)
* *Finis reipublicae* (1909.)
* *Plavo cvieće* (1928.)
* *Gvozdansko* (1940. objavljen tek 2000.)
* *Sudbina izdajice*

Izvori
------

1. ↑  „Vjesnik - Tresić Pavičić u dva sveska". Arhivirano iz originala na datum 2010-03-05. Pristupljeno 2018-04-18.
2. ↑  „Matica hrvatska - Kvartet od dva dueta". Arhivirano iz originala na datum 2007-02-21. Pristupljeno 2018-04-18.
3. ↑  Ivica Matičević: Slava tradicije: o hvarskoj književnosti i kazalištu za Nezavisne Države Hrvatske, Dani Hvarskoga kazališta. Građa i rasprave o hrvatskoj književnosti i kazalištu, sv.38. br.1. svibanj 2012.
4. ↑  *Hrvatska akademija znanosti i umjetnosti postala vlasnik ostavštine dr. Ante Tresića Pavičića*, HAZU. 8. ožujka 2017. Pristupljeno 23. ožujka 2017. Priopćenje u formatu .doc

Vanjske veze
------------

* ARHiNET Tresić-Pavičić Ante (fond)